Zain Davids vir twee wedstryde geskorsZain Davids, flank van die Junior Bokke, is vir twee wedstryde geskors (Foto: Facebook Zain Davids) Zain Davids, flank van die Junior Springbokke, is vir twee wedstryde geskors nadat hy Sondag in die wedstryd teen Georgië van die veld gestuur is omdat sy kop tydens ŉ onderonsie met dié van ŉ teenstander kontak gemaak het. ŉ Kopstamp in die ware sin van die woord was dit egter nie. Davids het sommer net in die rigting gemik maar ongelukkig kontak gemaak. Die verhoorbeampte het dit as ŉ laevlak-oortreding beskou en Davids is vir net die twee wedstryde geskors. Dit beteken nietemin dat Davids eers weer op 18 Junie in die laaste ronde wedstryde van die Wêreldkampioenskap sal kan speel. Hy sal dus nie Donderdag teen Argentinië in die laaste groepronde kan speel of in die halfeind indien die Junior Bokke so ver vorder nie. Na Donderdag speel al die spanne nog twee wedstryde elk, wat die halfeind en eindstryd insluit, om die rangorde van elke span te bepaal.